Дыдей защIэщ «Спартак-Налшыкым» хагъэхьар
Урысей Федерацэм футболымкIэ и етIуанэ дивизионым и «Ипщэ» гупым 2017 — 2018 гъэхэм щекIуэкI зэхьэзэхуэм щыщIидзэжынум зыхуэзыгъэхьэзыр «Спартак-Налшыкым» етIуанэ зыгъэсэгъуэр зэхиублащ. Абы ипкъ иткIэ мазаем и 4-м ди щIалэхэр Нартсанэ (Кисловодск) кIуащ.
«Спартак-Налшыкым» и тренер нэхъыщхьэ Трубицын Сергей хъыбар къызэрыдигъэщIамкIэ, Нартсанэ кIуа футболист 25-ри ди щIыпIэм къыщалъхуащ икIи топ джэгуным зыщыхуэзыгъэсащ. БлэкIа лIэщIыгъуэм и 80 гъэхэм лъандэрэ апхуэдэ къыщыхъуа щыIэкъым икIи хуабжьу узыщыгуфIыкIынщ. Пэжщ, ар къызыхэкIар ди командэм хухах мылъкур хэпщIыкIыу зэрагъэмэщIаращ. Кърат улахуэм щыкIэрыхум, нэгъуэщI щIыпIэ кърашахэр псынщIэу зэбгрыкIыжащ. Ди жагъуэ зэрыхъущи, абыхэм гъусэ яхуэхъуащ куэдкIэ узыщыгугъ хъун адыгэ щIалэ зыбжани — ахэр гуп нэхъ лъэрызехьэхэм ирагъэблэгъащ икIи Къэбэрдей-Балъкъэрым и щIыхьыр къэралпсо утыкум зэрыщаIэтынум шэч хэлъкъым.
Нэгъабэ «Спартак-Налшыкым» хэтахэм ящыщу къэнэжар цIыхуибл къудейщ — Щоджэныр, Тебэрдыр, Каркаевыр, Мэшыкъуэр, Абазэр, Лелюкаевыр, Ашуевыр. КомандэщIэ къызэрагъэпэщым ахэр лъабжьэ быдэ хуэхъун хуейщ.
Зыгъэсэныгъэхэм къадэкIуэу, налшыкдэсхэм зэныбжьэгъугъэ зэIущIэхэри ирагъэкIуэкIынущ. Апхуэдэхэм ящыщ зы махуэку кIуам зэхэтащ. «Спартак-Налшыкыр» Нартсанэ щыхуэзащ етIуанэ дивизионым и «Ипщэ» гупым къыдыхэт Нэзрэн и «Ангушт»-м.
Джэгур хуабжьу удэзыхьэх хъуащ. Абы къигъэлъэгъуащ фIыкIэ узыщыгугъ хъун щIалэгъуалэ гуп ди командэм зэрыщызэхуашэсар. «Спартак-Налшыкыр» бжыгъэшхуэкIэ, 3:0-у, я хьэрхуэрэгъухэм ефIэкIащ икIи тегушхуэныгъэ нэхъ хэлъу адэкIэ зэхьэзэхуэм зыхуигъэхьэзырынущ. Налшыкдэсхэм къахэжаныкIащ Машэжьыр, Абазэр, Ашуевыр. «Ангушт»-м и гугъу пщIымэ, ди лъахэгъухэу Къуэн зэкъуэшхэмрэ КIыщымрэ иджыблагъэ зэрыхэкIыжар абы хуабжьу зыхищIа хуэдэщ.
КъыкIэлъыкIуэ зэныбжьэгъугъэ зэIущIэр «Спартак-Налшыкым» дригъэкIуэкIыну и мурадщ Псыхуабэ и «Мэшыкъуэ-КМВ»-м.
Хьэтау Ислъам.
